**ELŐTERJESZTÉS**

**Szombathely Megyei Jogú Város Közgyűlésének 2020. január 30-i ülésére**

**Javaslat magasabb vezetői álláshelyre vonatkozó pályázatok elbírálására és egyéb személyi ügyekben döntések meghozatalára**

**1./ Javaslat a Szombathelyi Városi Vásárcsarnok magasabb vezetői álláshelyének betöltésére érkezett pályázatok elbírálására**

Szombathely Megyei Jogú Város Közgyűlése a 2019. november 28. napján tartott ülésén tárgyalta Szombathely Megyei Jogú Város Önkormányzata fenntartásában lévő Szombathelyi Városi Vásárcsarnok magasabb vezetői álláshelyének betöltésére előkészített új pályázati felhívást, amelyet a Tisztelt Közgyűlés az 563/2019. (XI.28.) Kgy. sz. határozatával hagyott jóvá.

A pályázati feltételek az alábbiak voltak:

* magyar állampolgárság;
* büntetlen előélet; a pályázó nem áll a közalkalmazottak jogállásáról szóló 1992. évi XXXIII. törvény (a továbbiakban: Kjt.) 20. § (2) bekezdés d) pontjában meghatározottak miatti büntetőeljárás hatálya alatt;
* cselekvőképesség;
* gazdasági, agrár, műszaki vagy államigazgatási felsőfokú iskola végzettség;
* legalább 3 éves azonos vagy hasonló területen szerzett vezetői tapasztalat;
* a három hónapos próbaidő kikötésének vállalása (amennyiben a pályázó részére próbaidő kikötése kötelező);
* vagyonnyilatkozat-tételi eljárás lefolytatása.

A pályázat elbírálásánál előnyt jelentő feltételként a „legalább középfokú angol/német nyelvtudás, valamint a „további diploma megléte” került rögzítésre.

A pályázat részeként az alábbi iratok, igazolások benyújtását kértük:

* részletes szakmai önéletrajz;
* az álláshely betöltéséhez szükséges végzettség, szakképzettség meglétét, továbbá, amennyiben nyelvvizsgával rendelkezik az idegennyelv-tudást igazoló okmány(ok) másolata;
* a Szombathelyi Város Vásárcsarnok fejlesztésre, vezetésére vonatkozó program;
* 90 napnál nem régebbi hatósági erkölcsi bizonyítvány a büntetlen előélet, valamint annak igazolására, hogy a pályázó a Kjt. 20. § (2) bekezdés d) pontjában foglalt büntetőeljárások hatálya alatt nem áll, továbbá annak igazolására, hogy a pályázó nem áll foglalkozástól eltiltás hatálya alatt;
* a pályázó nyilatkozata arról, hogy a pályázati anyagban foglalt személyes adatainak a pályázati eljárással összefüggésben szükséges kezeléséhez hozzájárul;
* a pályázó nyilatkozata arról, hogy a vagyonnyilatkozat-tételi eljárás lefolytatását vállalja;
* a pályázó nyilatkozata arról, hogy amennyiben próbaidő kikötése kötelező, úgy 3 hónapos próbaidő kikötését vállalja;
* a pályázó nyilatkozata arról, hogy a személyes meghallgatása, valamint a pályázatának elbírálása a bizottság, továbbá a közgyűlés nyilvános ülésén történhet-e, vagy kéri a zárt ülés tartását;
* legalább 3 éves azonos vagy hasonló területen szerzett vezetői tapasztalat igazolása.

A pályázati felhívás közzétételére 2019. december 05. napján került sor. A pályázatok beérkezésének határideje: 2020. január 03. 12,00 óra volt. A Közgyűlés a pályázók személyes meghallgatására és szakmai vélemény kialakítására a Gazdasági és Jogi Bizottságot kérte fel. A Gazdasági és Jogi Bizottság a pályázókat a 2020. január 27. napján tartandó ülésén hallgatja meg. A pályázat elbírálásának határideje 2020. január 31. napja.

A pályázati felhívásban a Kjt. 23. § (3) bekezdése alapján a vezetői megbízás időtartamaként 5 év került meghatározásra 2020. február 1. napjától 2025. január 31. napjáig terjedően.

A pályázatok benyújtására előírt határidőn belül 8 pályázat érkezett. A benyújtott pályázatokról készülő részletes ismertető az előterjesztés mellékletét képezi, amelyből megállapítható, hogy a beérkezett 8 pályázat közül 4 nem felel meg a pályázati kiírásban foglalt feltételeknek (3 pályázó a végzettsége, 1 pályázó a vezetői tapasztalat hiánya miatt).

Tájékoztatom a Tisztelt Közgyűlést, hogy a Kjt. 20/B. § (2) bekezdése alapján magasabb vezetői beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.

A Kjt. 20/A. § (1) bekezdése alapján közalkalmazotti jogviszonyba csak olyan közalkalmazottat lehet kinevezni, aki a pályázaton részt vett és a pályázati feltételeknek megfelelt.

Tekintettel arra, hogy 4 pályázó a pályázati feltételeknek nem felel meg, így közalkalmazotti jogviszonyba a pályáztatás eredményeként nem nevezhető ki, javaslom, hogy a Bizottság e pályázók személyes meghallgatását mellőzze, továbbá kérem a Tisztelt Közgyűlést, hogy az intézményvezetői pályázati eljárás elbírálása során döntését a fenti jogszabályi rendelkezésekre figyelemmel hozza meg.

A másik 4 pályázót a Bizottság a 2020. január 27-i ülésén hallgatja meg, a meghallgatást követően kialakított szakmai véleménye az ülésen kerül ismertetésre. E pályázók személyes meghallgatására és pályázatuk elbírálására Magyarország helyi önkormányzatairól szóló 2011. évi CLXXXIX. törvény 46. § (2) bekezdésének b) pontja alapján tett nyilatkozatuknak megfelelően, nyilvános ülés keretében kerül sor. E pályázók által a Vásárcsarnok vezetésére, fejlesztésére benyújtott vezetői programok jelen előterjesztés mellékletét képezik.

Tájékoztatom a Tisztelt Közgyűlést, hogy az álláshelyre beérkezett összes pályázati anyag teljes terjedelemben a Jogi és Képviselői Osztály Humánpolitikai Irodáján (I. emelet 112/C-112/D.) személyesen is megtekinthető.

**2./ Javaslat az AGORA Szombathelyi Kulturális Központ vezetői álláshelyére beérkezett pályázat elbírálására**

Szombathely Megyei Jogú Város Közgyűlése a közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/A-20/B. § rendelkezései alapján pályázatot írt ki az AGORA Szombathelyi Kulturális Központ (a továbbiakban: AGORA) igazgatói feladatainak ellátásra. A Közgyűlés 562/2019. (XI.28.) Kgy. sz. határozatával elfogadott pályázati felhívás a Kjt. 20/A.§ (4) bekezdésének megfelelően került közzétételre 2019. december 9. napján. A pályázat benyújtásának határideje: 2020. január 8. napja.

A Kjt. 20/A. § (6) bekezdése alapján, továbbá a Kjt. végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséről szóló 150/1992. (XI.20.) Korm. rendelet értelmében a Közgyűlés a pályázatok véleményezésére szakmai bizottságot kért fel, amelynek tagjai:

1. a Közalkalmazott Tanács részéről: 1 fő;
2. a reprezentatív szakszervezet részéről: 1 fő;
3. egy országos szakmai szervezet részéről: 1 fő;
4. a fenntartó részéről: 3 fő.

A Közgyűlés az 562/2019. (XI.28.) Kgy. számú határozatával a munkáltatói jogkör gyakorlójának képviseletében Horváth Soma alpolgármestert, továbbá Putz Attila városi képviselőt, a Kulturális, Oktatási és Civil Bizottság elnökét, valamint Lendvai Ferenc városi képviselőt delegálta a szakmai bizottságba.

Szombathely Megyei Jogú Város Közgyűlése, mint a kinevezési és megbízási jogkör gyakorlója a szakmai bizottság véleményének mérlegelését követően dönt a pályázatról a benyújtás határidejének (2020. január 8. napja) lejártát követő első ülésén.

A pályázati felhívásra a megadott határidőig 1 db pályázat érkezett, amely a felhívásban szereplő feltételeknek megfelel. A pályázó egyúttal nyilatkozott arról, hogy személyes meghallgatása a bizottság, illetve a Közgyűlés előtt nyilvánosan történjen.

A szakmai bizottság 2020. január 20. napján megtartott ülésén a beérkezett pályázatot véleményezte, és Horváth Zoltánt javasolja az AGORA igazgatói feladatainak ellátásával megbízni.

**3./ Javaslat Intézményi Tanácsokba történő delegálásra**

A nemzeti köznevelésről szóló 2011. évi CXC. törvény (továbbiakban Nkt.) 73. § (3) bekezdésének rendelkezései szerint az iskolában a helyi közösségek érdekeinek képviseletére a szülők, a tanulók, a nevelőtestület, az intézmény székhelye szerinti települési önkormányzat, egyházi jogi személyek, a helyi gazdasági kamarák azonos számú képviselőjéből és a fenntartó delegáltjából álló intézményi tanács hozható létre.

Az Nkt. 73. § (5) bekezdése határozza meg az intézményi tanácsok jogállására, szervezetére, működésére vonatkozó szabályokat, mely szerint az intézményi tanács

a) jogi személy, amely hatósági nyilvántartásba vétellel jön létre, a hatósági nyilvántartást a hivatal vezeti,

b) székhelye azonos az érintett iskola székhelyével,

c) tagjait az intézményvezető bízza meg a delegálásra jogosultak véleménye alapján a feladat ellátására,

d) elnökének az választható meg, aki életvitelszerűen az intézmény székhelyével azonos településen lakik,

e) ügyrend alapján működik, az ügyrendet az intézményi tanács dolgozza ki és fogadja el azzal, hogy az elfogadott ügyrendet az intézményi tanács elnöke legkésőbb az elfogadást követő tizenötödik napon megküldi a hivatalnak jóváhagyásra,

f) ügyrendjének a hivatal által történt jóváhagyását követően az intézményi tanácsot a hivatal felveszi a hatósági nyilvántartásba,

g)  képviseletét az elnök látja el.

Az Nkt. 76. § (6)-(7) bekezdése rögzíti, hogy az intézményi tanács az iskola működésének támogatására alapítványt hozhat létre, továbbá, hogy „Az intézmény vezetője félévenként egy alkalommal beszámol az intézmény működéséről az intézményi tanácsnak, amely az intézmény működésével kapcsolatos álláspontját megfogalmazza és eljuttatja a fenntartó számára.”

Szombathely Megyei Jogú Város Önkormányzata az elmúlt években képviseltette magát a szombathelyi iskolák intézményi tanácsaiban. A Közgyűlés a 26/2015. (I.29.) Kgy. számú határozatában, valamint a Nyitra Utcai Általános Iskola vonatkozásában a 342/2016. (X.27.) Kgy. számú határozatában a helyi önkormányzati képviselők és polgármesterek következő választását követő új Közgyűlés megalakulásáig terjedő időtartamra delegált Szombathely Megyei Jogú Város Önkormányzatának képviseletében tagokat az általános és középiskolákban működő intézményi tanácsokba.

Tekintettel arra, hogy a delegált tagok megbízatása lejárt, a Szombathelyi Tankerületi Központ azzal a kéréssel fordult Önkormányzatunkhoz, hogy az Önkormányzat a Szombathelyi Tankerületi Központ fenntartásában álló alábbi nevelési-oktatási intézmények intézményi tanácsaiba történő delegálásról dönteni szíveskedjék:

|  |  |  |
| --- | --- | --- |
| **Ssz.** | **Intézmény** | **Intézményi tanácsba önkormányzat részéről delegálandó személyek száma** |
| 1. | Dési Huber István Általános Iskola | 1 fő |
| 2. | Gothard Jenő Általános Iskola | 1 fő |
| 3. | Nyitra Utcai Általános Iskola | 1 fő |
| 4. | Oladi Általános Iskola | 3 fő |
| 5. | Paragvári Utcai Általános Iskola | 1 fő |
| 6. | Szombathelyi Bercsényi Miklós Általános Iskola | 1 fő |
| 7. | Szombathelyi Derkovits Gyula Általános Iskola | 1 fő |
| 8. | Szombathelyi Neumann János Általános Iskola | 2 fő |
| 9. | Szombathelyi Váci Mihály Általános Iskola és Alapfokú Művészeti Iskola | 1 fő |
| 10. | Szombathelyi Zrínyi Ilona Általános Iskola | 1 fő |
| 11. | Aranyhíd Egységes Gyógypedagógiai, Konduktív Pedagógiai Módszertani Intézmény, Óvoda, Általános Iskola, Szakiskola, Készségfejlesztő Iskola és Fejlesztő Nevelés-Oktatást Végző Iskola | 1 fő |
| 12. | Szombathelyi Bartók Béla Zeneiskola - Alapfokú Művészeti Iskola | 1 fő |
| 13. | Szombathelyi Kanizsai Dorottya Gimnázium | 1 fő |
| 14. | Szombathelyi Művészeti Szakgimnázium | 1 fő |
| 15. | Szombathelyi Nagy Lajos Gimnázium | 1 fő |

Tájékoztatom a Tisztelt Közgyűlést, hogy a szakképzésről szóló 2019. évi LXXX. törvény 127. § (7) bekezdése alapján az Nkt. 2019. augusztus 31-én hatályos rendelkezései szerinti szakgimnáziumban, illetve szakképző iskolában 2020. szeptember 1-jén a törvény erejénél fogva megszűnik a működő szülői szervezet, iskolaszék és intézményi tanács. A szülői szervezetet, iskolaszéket, intézményi tanácsot legkésőbb 2020. augusztus 31-éig van lehetősége az intézményeknek képzési tanáccsá átalakítani.

A Kulturális, Oktatási és Civil Bizottság elnöke a delegáltak személyére vonatkozó javaslatot a Közgyűlésen ismerteti. Javasolom, hogy az Önkormányzat képviseletében delegált tagok megbízatása a helyi önkormányzati képviselők és polgármesterek következő választását követő új Közgyűlés megalakulásáig terjedő időtartamig szóljon.

**4./ Javaslat a „Szombathely Szent Márton városa” Gyebrovszki János Alapítvány kuratóriumi tagjának megválasztására**

Szombathely Megyei Jogú Város Közgyűlése az 556/2019. (XI.28.) Kgy. számú határozatával a „Szombathely Szent Márton városa” Gyebrovszki János Alapítvány egyik kuratóriumi tagjának Márkus Sándort választotta meg a következő önkormányzati választásokat követő új Közgyűlés alakuló ülésétől számított 60. napig tartó időre.

Márkus Sándor 2020. január 3. napján, telefonon tájékoztatta az önkormányzatot, hogy e megtisztelő feladatot nem áll módjában vállalni.

Fentiek miatt a „Szombathely Szent Márton városa” Gyebrovszki János Alapítvány működőképességéhez új kuratóriumi tag megválasztása szükséges.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjen.

Szombathely, 2020. január „ „

 **/: Dr. Nemény András :/**

**I.**

**HATÁROZATI JAVASLAT**

**….../2020. (I.30.) Kgy. számú határozat**

1./ A Közgyűlés a Szombathelyi Városi Vásárcsarnok magasabb vezetői (intézményvezető) feladatainak ellátásával 2020. február 1. napjától 2025. január 31. napjáig az alábbi személyt bízza meg:

……………………………………………………

A Közgyűlés az intézményvezető illetményét havi bruttó ………………. Ft-ban állapítja meg.

2./ A Közgyűlés felhatalmazza a polgármestert az intézményvezetői megbízás aláírására, valamint a 2007. évi CLII. törvény szerinti vagyonnyilatkozat teljesítése érdekében szükséges intézkedések megtételére.

3./ A Közgyűlés felhatalmazza a polgármestert, hogy a vagyonnyilatkozat megtételét követően az intézményvezetői megbízást aláírja.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtás előkészítéséért:

 Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**HATÁROZATI JAVASLAT**

**…../2020. (I.30.) Kgy. számú határozat**

1./ A Közgyűlés az AGORA Szombathelyi Kulturális Központ igazgatói feladatainak ellátásával Horváth Zoltánt bízza meg.

Illetményét a Közalkalmazottak jogállásáról szóló 1992. XXXIII. törvényben foglaltak szerint, havi bruttó …………….. - Ft-ban határozza meg.

A megbízás határozott időtartamra, 2020. február 1. napjától 2025. január 31. napjáig szól.

2./ A Közgyűlés felkéri a polgármestert, hogy az igazgatói megbízás időpontjáig a 2007. évi CLII. törvény szerinti vagyonnyilatkozat megtétele érdekében a szükséges intézkedéseket tegye meg.

3./ A Közgyűlés felhatalmazza a polgármestert, hogy a vagyonnyilatkozat megtételét követően az intézményvezetői megbízást aláírja.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (az 1. pont vonatkozásában)

2020. február 1. (a 2-3. pont vonatkozásában)

**III.**

**HATÁROZATI JAVASLAT**

**……../2020. (I.30.) Kgy. számú határozat**

1./ A Közgyűlés az intézményi tanácsokba Szombathely Megyei Jogú Város Önkormányzatának képviselőjeként a helyi önkormányzati képviselők és polgármesterek következő választását követő új Közgyűlés megalakulásáig terjedő időtartamra az alábbi személyeket delegálja:

|  |  |
| --- | --- |
| **Intézmény** | **Intézményi tanácsba önkormányzat részéről delegált személyek** |
| Dési Huber István Általános Iskola |  |
| Gothard Jenő Általános Iskola |  |
| Nyitra Utcai Általános Iskola |  |
| Oladi Általános Iskola |  |
| Paragvári Utcai Általános Iskola |  |
| Szombathelyi Bercsényi Miklós Általános Iskola |  |
| Szombathelyi Derkovits Gyula Általános Iskola |  |
| Szombathelyi Neumann János Általános Iskola |  |
| Szombathelyi Váci Mihály Általános Iskola és Alapfokú Művészeti Iskola |  |
| Szombathelyi Zrínyi Ilona Általános Iskola |  |
| Aranyhíd Egységes Gyógypedagógiai, Konduktív Pedagógiai Módszertani Intézmény, Óvoda, Általános Iskola, Szakiskola, Készségfejlesztő Iskola és Fejlesztő Nevelés-Oktatást Végző Iskola |  |
| Szombathelyi Bartók Béla Zeneiskola - Alapfokú Művészeti Iskola |  |
| Szombathelyi Kanizsai Dorottya Gimnázium |  |
| Szombathelyi Művészeti Szakgimnázium |  |
| Szombathelyi Nagy Lajos Gimnázium |  |

2./ A Közgyűlés felkéri a Polgármestert, hogy döntéséről a Szombathelyi Tankerületi Központot, valamint az érintett intézmények igazgatóit tájékoztassa.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:**  azonnal

**IV.**

**HATÁROZATI JAVASLAT**

**………/2020. (I.30.) Kgy. sz. határozat**

1./ Szombathely Megyei Jogú Város Közgyűlése a „Szombathely Szent Márton városa” Gyebrovszki János Alapítvány kuratóriuma új tagjának az alábbi személyt választja:

A megválasztás a jogszabályban előírt elfogadó nyilatkozat megtételével válik hatályossá.

2./ A Közgyűlés felkéri a polgármestert, hogy a módosításokkal egységes szerkezetbe foglalt alapító okiratot aláírja, és a Szombathelyi Törvényszéken az Alapítvány adataiban történt változások nyilvántartásba vétele iránt a szükséges intézkedéseket tegye meg.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

 (A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2020. február 29.